# Avtogrob

Po izračunih sekcije avtoserviserjev pri Obrtni zbornici, v Sloveniji vsako leto neznano kam izgine okrog 41.000 izrabljenih avtomobilov, kar pomeni 54.000 ton odpadkov, od tega okvirno 900 ton nevarnih odpadkov.

Če bi ta vozila postavili v kolono, bi ta merila 204 kilometre, kar približno ustreza razdalji med Brežicami in Koprom.

**Na Oštru, Centru za preiskovalno novinarstvo v jadranski regiji, smo sklenili, da bomo – tudi s pomočjo javnosti – mapirali nelegalne avtomobilske odpade v Sloveniji. Od velikih odlagališč v industrijskih conah, do zapuščenih avtomobilov ob cestah, na robovih gozdov in drugod.**

Pri tem potrebujemo vašo pomoč! Veste za kakšno odlagališče? Ste na sprehodu s psom videli vozila, odložena v gozdu? Pomagajte nam jih dokumentirati. Vaše identitete ne bomo objavili ali kako drugače razkrili. Z vsemi podatki bomo ravnali v skladu s področnimi zakoni pa tudi z Oštrovim [kodeksom](https://www.ostro.si/si/kodeks), pri čemer bomo ves čas zagotavljali visoko raven digitalno-varnostne higiene.

Vaša pomoč bo prispevala k odprtju javne razprave o razširjenem problemu divjih odlagališč v Sloveniji.

### 

### **Kako lahko sodelujete pri projektu Avtogrob?**

* Zapomnite ali zapišite si lokacijo divjega odlagališča (GPS koordinata, naslov ali opis lokacije).
* Preko spletnega obrazca nam pošljite podatke. Vaše identitete ne bomo objavili ali kako drugače javno razkrili.
* Spremljajte naš projekt in zgodbe, ki jih bomo preiskali tudi z vašo pomočjo.

Za tiste, ki niste vešči pridobivanja geolokacij v aplikacijah, kot je Google Maps, smo pripravili navodila, ki jih lahko preberete [tukaj](https://www.ostro.si/navodila-geolokacija).

* [**TUKAJ je spletni obrazec za prijavo divjega odlagališča**](https://docs.google.com/forms/d/e/1FAIpQLSfjAPJtTPztrcpGn7gsA63WyYM00nXorCGTbS0DTxw6OX7gJg/viewform?usp=preview)

Zaradi pravil, ki jih narekuje Google, lahko obrazec za prijavo divjega odlagališča izpolnite le, če imate Google račun. Če Google računa nimate, lahko obrazec prenesete na povezavi **www.ostro.si/avtogrob** in nam ga pošljete na [avtogrob@ostro.si](mailto:avtogrob@ostro.si).

* [**PRENESITE tiskani obrazec za prijavo divjega odlagališča**](https://www.ostro.si/s/AVTOGROB_vprasalnik_hvala-za-informacije.docx)

Podatke bomo preverili in dodatno dokumentirali, potrjene lokacije pa bomo umestili na javno dostopen interaktivni zemljevid. Podatke bomo analizirali in identificirali trende oziroma posamične novinarske zgodbe, ki jih bomo posebej preiskali.

S projektom Avtogrob želimo pristojne institucije spodbuditi k bolj sistematičnemu ukrepanju, zainteresirani javnosti in civilnodružbenim organizacijam pa omogočiti dostop do verodostojnih podatkov o tej okoljski problematiki.

### **Pomembno obvestilo**

Podatke o divjih odlagališčih avtomobilov **zbiramo z namenom ozaveščanja in dokumentiranja problematike, nismo pa pristojni za odstranjevanje vozil ali čiščenje lokacij**. To je naloga pristojnih institucij, kot so občinske službe, [inšpekcije](https://www.gov.si/drzavni-organi/organi-v-sestavi/inspektorat-za-okolje-in-energijo/o-inspektoratu/) in drugi.

Naš cilj je ustvariti verodostojno podatkovno bazo, analizirati podatke, preiskati problematične primere in odpreti javno razpravo o tej zadevi.  
  
 Na podlagi našega novinarskega dela so sicer pristojne institucije že ukrepale v primeru dveh nelegalnih odlagališč izrabljenih vozil.